<classify> SHIRIKA la SOS Childrens Villages Tanzania limewatambua wanafunzi 600 wa shule za msingi nane za Halmashauri ya Wilaya ya Iringa waliopoteza malezi bora kutoka kwa wazazi na walezi wao na kuwawezesha kupata mahitaji muhimu ya shule.Shule hizo ni Hoho, Mawindi, Chamdindi na Ikengeza kwa upande wa kata ya Nyangoro, na Iguruba, Makadupa na Isaka kwa kata ya Malengamakali na Ulanda na Chamdindi kwa kata ya Ulanda Akitoa taarifa hiyo kwenye tamasha la ulinzi na usalama wa mtoto lililofanyika katika uwanja wa Luanga kata ya Kisinga jana, mwakilishi wa shirika hilo, Francis Mwakinga alisema wanafunzi hao wamepewa vifaa vya kujifunzia, sare za shule, viatu na mabegi.Awali watoto hao walikuwa wanajihisi tofauti na watoto wengine kwa sababu walikosa mahitaji mengi waliyonayo wanafunzi wenzao, walionekana kukata tamaa na shule, baadhi yao walikuwa watoro na hawakuwa na furaha wawapo shuleni, alisema.Alisema msaada huo umetolewa kupitia mradi wao ulioanza kutekelezwa mwaka 2017 wilayani humo ukilenga kuboresha mazingira ya elimu, ulinzi na usalama wa mtoto na kuhakikisha jamii na serikali inaipa kipaumbele haki ya elimu kwa mtoto na inaweka bajeti rafiki.Lengo kuu la shirika ni kutetea haki za watoto walio katika hatari ya kupoteza malezi na kwa wilaya ya Iringa tumepanga kuwafikia wanafunzi 1,200 hadi mradi huu wa miaka mitatu utakapokamilika, alisema na kutaja mikoa mingine inayonufaika na mradi huo kuwa ni pamoja na Dar es Salaam, Arusha, Mwanza, Unguja na Pemba.Ofisa Elimu Msingi wa Halmashauri hiyo, Seleman Pandawe alisema katika tamasha hilo lililoshirikisha wanafunzi wa shule hizo, walimu, walezi na wazazi kwamba watoto wengi wamekuwa wakipoteza haki zao za msingi kwa sababu ya ukatili na mambo yasio na staha wanayofanyiwa na watu wazima.Watoto wanatelekezwa, hawapati matunzo, wanapata mimba, wanabakwa na kulawitiwa wakati mwingine na ndugu zao, wanatumikishwa katika kazi mbalimbali ngumu, wanaitwa majina mbalimbali yanayoshusha utu wao na wanazuiwa au kunyimwa haki ya kwenda shule kama inavyotakiwa, alisema.Alisema baadhi ya watoto wanatendewa yote hayo kwasababu ya changamoto ya malezi bora toka kwa walezi wao na jamii inayowazunguka hali inayowaweka katika mazingira ya kupoteza au kufurahi haki yao ya kupata elimu na mahitaji mengine ya msingi bila kufanyiwa ukatili.Akitoa takwimu za Julai hadi Septemba mwaka huu, Pandawe alisema katika kipindi hicho watoto sita wa shule za msingi mbalimbali katika halmashauri yao waliripotiwa kutelekezwa na familia zao huku wengine saba wakigundulika kuwa na ujauzito.Ofisa wa Polisi kutoka Dawati la Jinsia, Justine Basike aliwataka wadau wa maendeleo ya mtoto kushirikiana na jeshi la Polisi kuwabaini na kuwafikisha katika vyombo vya sheria watu wote wanaotuhumiwa kufanya matendo yoyote yanayowanyima watoto haki zao za msingi, ikiwemo haki muhimu ya elimu.  <topic>: KITAIFA 